KOMISIJOS REGLAMENTAS (EB) Nr. 310/2009
2009 m. balandžio 15 d.
kuriuo leidžiama pradėti nugriebto pieno miltelių supirkimą konkurso tvarka laikotarpiu, kuris baigiasi 2009 m. rugpjūčio 31 d.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 13 straipsnio 3 dalį ir 18 straipsnio 2 dalies e punktą kartu su jo 4 straipsniu,
kadangi:
(1)
2009 m. balandžio 15 d. Komisijos reglamentu (EB) Nr. 309/2009 (2) sustabdytas intervencinis nugriebto pieno miltelių supirkimas nustatyta kaina, kurį buvo leista vykdyti laikotarpiu nuo 2009 m. kovo 1 d. iki 2009 m. rugpjūčio 31 d., nes pasiūlymuose nurodytas kiekis jau viršijo Reglamento (EB) Nr. 1234/2007 13 straipsnio 1 dalies d punkte nurodytą 109 000 tonų kiekį.
(2)
Siekiant toliau remti nugriebto pieno miltelių rinką, turėtų būti leista skelbti konkursą.
(3)
Komisijai nusprendus supirkimą vykdyti konkurso tvarka, turi būti laikomasi Komisijos reglamento (EB) Nr. 214/2001 (3) 13 straipsnyje nurodytų taisyklių.
(4)
Atsižvelgiant į ypatingą pieno rinkos padėtį ir siekiant, kad sistema būtų veiksmingesnė, tikslinga, nukrypstant nuo galiojančių nuostatų, pasiūlymų teikimo dažnumą padidinti iki dviejų kartų per mėnesį.
(5)
Siekiant nugriebto pieno miltelių supirkimą konkurso tvarka pradėti iš karto po intervencinio supirkimo nustatyta kaina sustabdymo, šis reglamentas turėtų įsigalioti kuo anksčiau.
(6)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nugriebto pieno miltelių supirkimą konkurso tvarka, viršijant Reglamento (EB) Nr. 1234/2007 13 straipsnio 1 dalyje nustatytą kiekį, leidžiama vykdyti iki 2009 m. rugpjūčio 31 d., laikantis Reglamento (EB) Nr. 214/2001 II skyriaus 4 skirsnyje ir šiame reglamente nustatytų sąlygų.
2 straipsnis
Nukrypstant nuo Reglamento (EB) Nr. 214/2001 14 straipsnio 2 dalies, pasiūlymų teikimo kiekvienam paskelbtam konkursui laikotarpis baigiasi pirmo ir trečio mėnesio antradienio 11.00 val. (Briuselio laiku).
Tačiau rugpjūčio mėn. pasiūlymų teikimo laikotarpis baigiasi ketvirto antradienio 11.00 val. (Briuselio laiku). Jei antradienis yra įstatymo nustatyta nedarbo diena, pasiūlymų teikimo laikotarpis baigiasi prieš tą antradienį einančios darbo dienos 11.00 val. (Briuselio laiku).
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. balandžio 15 d.